Help om 280 boere se kinders op skool te hou‘n Kleinskaalse boer kniel by ŉ waterpan in die Noord-Kaap. (Argieffoto: AP Photo/Denis Farrell) Die niewinsgewende organisasie Beginet het Maandag met ŉ projek begin om skoolgeld vir 280 kinders in die Noord-Kaap in te samel. ŉ Uitmergelende droogte wat nou al nege jaar lank duur het die finansiële ondergang van baie boere en landbougemeenskappe in dié provinsie beteken. Volgens ds. Deon van der Berg, stigter van Beginet, het die nood nou veel groter geword as om net die plaashekke oop te hou. “Hierdie droogte het nou die vermoë van liefdevolle ouers weggeneem om gehalte-onderwys aan hul kinders te voorsien. Hoewel die noordelike gebied van die Noord-Kaap wel reën ontvang het, gaan die suide van die provinsie nog gebuk onder droogte.” Van der Berg benadruk ook dat die boere en hul gemeenskappe meer as een goeie reënseisoen gaan nodig hê om weer op die been te kom. “Dit is waarom ons by Beginet die Skoolfondsprojek van stapel gestuur het. Die uitdaging is om R4,9 miljoen in te samel sodat ons 280 kinders in hierdie provinsie se skoolgeld kan borg. “Ons wil hiermee ŉ verskil maak en die hoop vir ŉ beter toekoms lewend hou deur die ouers te ondersteun met hul kinders se opvoeding.” Van der Berg sê die skoolgeld sal ook verseker dat waardevolle onderwysers vir skole in die Noord-Kaap behoue bly en die vaardige skoolstelsel ondersteun. Beginet sal met die projek verseker dat die kinders se skoolgeld elke kwartaal direk aan die skool oorbetaal word, of gebruik word om ŉ leerplan vir tuisonderrig aan te koop. Geld uit die projek word nie aan die ouers betaal nie en die direksie van Beginet sal sorg dat hulp verleen word aan diegene wat dit die nodigste het. “Kom ons maak nou ons harte en hande oop vir gemeenskappe wat voorheen gewoond was om self skenkings vir mense in nood te maak.” Beginet nooi alle Suid-Afrikaners, kerke, gemeenskappe en organisasies om met die organisasie hande te vat om ŉ daadwerklike verskil in die lewe van die kinders van die Noord-Kaap te maak. Besoek Beginet se webwerf of Facebook-blad vir meer inligting oor die Skoolfondsprojek. Kyk hier na video van Beginet se Skoolfonds-projek: